b'\n_START_ARTICLE_\nRomano Prodi\n_START_SECTION_\nLiv og virke\n_START_PARAGRAPH_\nProdi er utdannet jurist fra det katolske universitetet i Milano, og har ogs\xc3\xa5 studert ved London School of Economics. Han er professor i \xc3\xb8konomi og underviste i \xc3\xb8konomi og industripolitikk ved Universitetet i Bologna. I 1963 hadde han sitt f\xc3\xb8rste politiske verv, da han ble valgt inn i byr\xc3\xa5det i Reggio Emilia for kristendemokratene (Democrazia Cristiana)._NEWLINE_Prodi var industriminister fra november 1978 til mars 1979 i den fjerde Andreotti-regjeringen. Fra 1982 til 1989 var han leder for Istituto per la Ricostruzione Industriale (IRI), et statlig organ for forvaltning av offentlig eiendom. Denne stillingen p\xc3\xa5tok han seg igjen i 1993 etter anmodning fra statsminister Carlo Azeglio Ciampi. _NEWLINE_Prodi hadde sin f\xc3\xb8rste statsministerperiode mellom 1996 og 1998. Han var s\xc3\xa5 formann for Europakommisjonen fra september 1999 til 2004. _NEWLINE_I 2006 ble han igjen valgt til Italias statsminister med under 25\xc2\xa0000 stemmers overvekt. 17. mai 2006 avl\xc3\xb8ste han dermed statsminister Silvio Berlusconi. Manglende st\xc3\xb8tte fra livstids-senatorene f\xc3\xb8rte til regjeringskrise i februar 2007, og Prodi leverte avskjedss\xc3\xb8knad 22. februar. President Giorgio Napolitano aksepterte ikke anmodningen, og regjeringen fikk ny tillit fra senatet 28. februar med 162 mot 157 stemmer. Regjeringskrisen ble endelig avbl\xc3\xa5st 2. mars da deputertkammeret med 342 mot 253 stemmer godkjente regjeringen. I januar 2008 var det p\xc3\xa5 ny regjeringskrise etter at det lille partiet Popolari UDEUR annonserte at partiet trakk sin st\xc3\xb8tte til regjeringen. Den 23. januar vant Prodi et tillitsvotum i deputertkammeret. Den 24. januar var det en tilsvarende avstemning i senatet, en avstemning regjeringen tapte.'